section_heading: Životopis
paragraph_text: Zbog potreba mjesnog Hrvatskog pjevačkog društva Posavac, čiji je mješoviti zbor trebao imati koncert u Cerniku koncem studenog 1939. prigodom otvorenja Hrvatskog doma, postao je i dirigentom, zbog iznenadne potrebe. Održali su više koncerata. Prostorije su imali u Hrvatskom domu kraj crkve, a sve je bilo na njemu: predstave pripraviti te razne priredbe i koncerte. Jednu mu je skladbu skladao Albe Vidaković na riječi pjesme „Kod ćuprije“ od Alekse Kokića. Kopiju je darovao Boži Milanoviću. Posvećena je „Posavcu“ i Župančiću. Nisu je nikad izveli jer je bilo već ratno vrijeme. U HPD Posavcu su pjevali i neki muslimani i pravoslavni, jer nije birao po vjerskom kriteriju, nego po glazbenom, kakav glas tko ima. U HPD-u je neko vrijeme pjevala je i operna pjevačica, splitska sopranistica Vera Košić, čiji je suprug službovao u Bosanskoj Gradiški. Nastavu vjeronauka držao je na gimnaziji u Bos. Gradiški, u Gornjim Podgradcima, u Cerovljanima, Vrbaškoj, u Orahovoj (25 km). Dok nisu došli profesori za odgovarajuće predmete, predavao je na gimnaziji matematiku, fiziku, nauk o državi i talijanski.